Document ID: 31996R2238

Komisjoni määrus (EÜ) nr 2238/96,
22. november 1996,
millega muudetakse määrust (EÜ) nr 1372/95, millega kehtestatakse ekspordilitsentside süsteemi üksikasjalikud rakenduseeskirjad kodulinnulihasektoris
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. oktoobri 1975. aasta määrust (EMÜ) nr 2777/75 kodulinnulihaturu ühise korralduse kohta, [1] viimati muudetud komisjoni määrusega (EÜ) nr 2916/95, [2] eriti selle artikli 3 lõiget 2,
ning arvestades, et:
komisjoni määrusega (EÜ) nr 1372/95 [3] (viimati muudetud määrusega (EÜ) nr 1158/96 [4]) kehtestatakse ekspordilitsentside süsteemi üksikasjalikud rakenduseeskirjad kodulinnulihasektoris;
kogemused on näidanud, et spekulatiivsete taotluste vältimiseks on vaja lühendada tooteliiki 6 käsitlevate ja teatavate sihtkohtade jaoks ettenähtud litsentside kehtivusaega ning piirata kõnealuste litsentside alusel toimuva ekspordi puhul komisjoni 27. novembri 1987. aasta määruse (EMÜ) nr 3665/87 (milles sätestatakse põllumajandussaaduste ja -toodete eksporditoetuste süsteemi ühised üksikasjalikud rakenduseeskirjad, [5] viimati muudetud määrusega (EÜ) nr 1384/95 [6]) artiklis 28 nimetatud tähtaega;
käesoleva määrusega ettenähtud meetmed on kooskõlas kodulinnuliha- ja munaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1372/95 muudetakse järgmiselt.
1. Artiklile 2 lisatakse lõige 5:
"5. Erandina lõikest 1 kehtivad I lisas nimetatud tooteliiki 6a käsitlevad litsentsid 15 päeva alates nende tegelikust väljaandmiskuupäevast määruse (EMÜ) nr 3719/88 artikli 21 lõikes 2 määratletud tähenduses. Olenemata määruse (EMÜ) nr 3665/87 artikli 28 lõikest 5, võrdub sel juhul ajavahemik, mille vältel võib toodete suhtes kohaldada nõukogu määruse (EMÜ) nr 565/80 [7] artiklis 5 sätestatud korda, ekspordilitsentsi kehtivusajast allesjäänud ajaga."
2. I lisa asendatakse käesoleva määruse I lisaga.
3. Käesoleva määruse II lisa lisatakse IV lisana.
Artikkel 2
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. november 1996

Labels: 3
17
18
6